Ole Birk Olesen (LA), 2025-12-11:
Når vi har den her debat i dag, skyldes det, at der et halvt år inde i coronaepidemien blev indført en ny praksis i Statsministeriet og andre centrale ministerier, hvor ministres sms'er rutinemæssigt blev slettet.
Jeg har jo også en fortid som minister, og når min telefon modtog sms'er, blev de ikke slettet.
Altså, der var ikke behov for at putte dem ned i en journal eller lignende, for de lå på telefonen, og hvis man var kommet 10 år efter og havde fået den samme telefon og der ikke var nogen medarbejdere, der efter hr. Ole Birk Olesens afgang som minister havde syntes, at det, der lå på den telefon, skulle slettes, så ville de bare have ligget der, for der var ingen sletningsmekanisme.
Hvorfor skulle man dog hele tiden slette sms'er?
Vi, der bruger telefonen privat og på arbejde, ved også, at man en gang imellem har behov for at finde noget, som man engang skrev til nogle andre.
Jeg sendte engang et link til min søn om, hvordan man bager en kage, og hvis man vil se, hvordan det nu er, man gør det, så søger man i sine sms'er for at finde den.
Det er jo praktisk, og derfor sletter man ikke sine sms'er hele tiden.
Det blev indført af den nuværende statsminister et halvt år inde i coronatiden, at man slettede sms'er, og derfor har vi haft problemer med at finde ud af, hvad der egentlig foregik i de år under corona, herunder i forhold til minkskandalen, fordi meget af kommunikationen i regeringen foregik på sms'er mellem ministre og mellem ministre og embedsmænd, og fordi de er blevet slettet.
Det er selvfølgelig et problem, for minkskandalen var i sin essens, at der var en regering, som besluttede, at alle mink i Danmark skulle slås ned, selv om der ikke var en lov, der tillod regeringen at beslutte den slags, og det blev sagt på et pressemøde, hvilket var en instruks til myndighederne om at gå i gang med at slå alle mink ned.
Det er det, som Minkkommissionen har afklaret, altså at pressemødet var en instruks, en ulovlig instruks, til myndighederne om at gå i gang med at slå mink ned.
Man lovede så også til selve minkavlerne en tempobonus, hvis de slog deres mink ned meget hurtigt.
Den tempobonus havde man heller ikke lov til at love, men det var det, der gjorde, at minkavlerne gik i gang med i vildskab at slå deres mink ned; det var, fordi de fik at vide, at hvis de gjorde det inden en bestemt dato, ville de få flere penge, end hvis de først fik det gjort efter den dato.
Den tempobonus var ikke lovlig.
Næsten alle mink i Danmark blev slået ned med lovning om en tempobonus, som ikke var lovlig på det tidspunkt, hvor tempobonussen blev lovet.
Så det forløb vil vi selvfølgelig gerne have undersøgt, og vi ved, at der ligger meget i de sms'er mellem ministre og mellem ministre og deres embedsmænd.
Der fik vi på et tidspunkt at vide: Jamen vi har gjort alt, hvad vi kan, for at genskabe de sms'er.
De troede, at man godt kunne gøre noget mere, selv om vi fik at vide, at der var blevet gjort alt.
Når vi konfronterer den nuværende regering med det, når Socialdemokratiet og Venstre står her på talerstolen, så siger de: Jo, der er blevet gjort nok, for det sagde ministerierne –
i Forsvarsministeriet og Justitsministeriet havde man fået it-ansvarlige til at undersøge, om der var nogle sms'er, og de sagde, at der var gjort nok.
Det vil sige, at dem, der har været under undersøgelse, har sagt, at der er blevet gjort nok for at finde de sms'er, og derfor behøver vi ikke bekymre os om, at eksperterne i Center for Cybersikkerhed siger, at der kunne gøres mere.
Det er forsvaret her: Vi behøver ikke at undersøge det her mere, fordi dem, der skal undersøges, siger, at der er gjort nok.
Vi er meget uenige i, at man altid bare kan lytte til dem, der skal undersøges, når man skal vurdere, om der er blevet gjort nok.
Derfor ønsker vi det forløb undersøgt af en granskningskommission, og det er det, som det her beslutningsforslag handler om, og det stemmer vi selvfølgelig for.